b'\n_START_ARTICLE_\nNegativ utilitarisme\n_START_PARAGRAPH_\nNegativ utilitarisme betegner den moralfilosofiske oppfatning at det er viktigere \xc3\xa5 minimere urett og lidelse enn \xc3\xa5 maksimere lykke eller velv\xc3\xa6re (slik utilitarismen forfekter). Denne oppfatninga ble f\xc3\xb8rst tydelig formulert av filosofen Karl Popper, men har sine forl\xc3\xb8pere og paralleller i buddhismen og i Hegesias\xe2\x80\x99 filosofi._NEWLINE_Begrepet \xc2\xabnegativ utilitarisme\xc2\xbb ble innf\xc3\xb8rt av Ninian Smart, som var en motstander av posisjonen. Poppers oppfatning kunne ogs\xc3\xa5 ha blitt beskrevet som en \xc2\xabomvendt\xc2\xbb eller \xc2\xabsnudd\xc2\xbb utilitarisme, men det er Smarts begrep som har blitt st\xc3\xa5ende som den etablerte betegnelsen.\n_START_SECTION_\nKritikk og motkritikk\n_START_PARAGRAPH_\nHovedkritikken mot negativ utilitarisme har v\xc3\xa6rt at den kan f\xc3\xa5 absurde konsekvenser, f.eks. at m\xc3\xa5let om minst mulig lidelse kan oppn\xc3\xa5s ved \xc3\xa5 tilintetgj\xc3\xb8re hele menneskeheten p\xc3\xa5 en rask og smertefri m\xc3\xa5te. Forsvarerne har p\xc3\xa5pekt at de absurde konsekvensene kan unng\xc3\xa5s n\xc3\xa5r \xc2\xabminimer lidelse\xc2\xbb ikke brukes som det eneste kriteriet for moralsk adferd.'